Blandt grønne bøgeblade og dynger af mos ligger over 30 grå betonbunkere, som ikke mange kender til. Og det på trods af, at bunkerne befinder sig et sted, som mange nordjyder netop kender til. Torsdag var første gang, at besøgende kunne bevæge sig rundt i de gamle, forladte bunkere, der ligger ved Aalborg Portland. - Denne besættelse, der fandt sted for 80 år siden, er et vigtigt stykke danmarkshistorie, siger Thor Bæch Pedersen, der er museumsinspektør ved Nordjyske Museer. - Så jeg synes selvfølgelig, det er fedt, at vi kan vise nogle fysiske spor frem fra den periode. To af de gæster, der har lagt vejen forbi bunkerne torsdag er Henrik Kristensen og Rasmus Christensen. Og de er kommet af en helt særlig grund. - Jeg har fået turen i tidlig farsdagsgave af børnene som payback for alle de gange, de er blevet slæbt med på Vestkysten for at se alle bunkerne, siger Henrik Kristensen. Reaktionen på de gamle, tyske bunkere var imidlertid lidt blandet. - Det er spændende, men de er også godt brugt. De har været brugt af mange andre, men det er spændende at se. Sønnen Rasmus Kristensen stemmer i. - Vi er blevet slæbt rundt i hele Danmark, og nu skulle han have lidt tilbage og se det, han så gerne vil. Han håber dog, at resten af rundvisningen byder på nogle bunker, der ikke er helt så forfaldne, som de hidtil besøgte. Blandt bunkerne finder man blandt andet en kommandobunker og en sanitetsbunker, hvor tilskadekomne under krigen kunne behandles. Idet bunkerne ligger på Aalborg Portlands private grund, er det nødvendigt at købe entrébilletter. Det kan gøres her .

Referat:
Torsdag blev det for første gang muligt at komme på rundvisning i de forladte bunkere.